## La Generalitat inicia les obres d’un edifici de 18 vivendes públiques sostenibles i innovadores a València per a lloguer assequible

*** El secretari autonòmic de Vivenda visita esta actuació, amb la qual la Generalitat “continua el compromís d’augmentar el parc públic amb vivendes sostenibles i assequibles, capaces d’adaptar-se a noves necessitats”
* Sebastián Fernández recorda que “ja s’han activat més de 4.000 vivendes de protecció pública en el marc del Pla Viu en només dos anys”**

La Generalitat, a través de la Vicepresidència Primera i Conselleria de Servicis Socials, Igualtat i Vivenda, ha représ les obres de construcció d’un edifici de 18 vivendes públiques sostenibles i innovadores en el carrer Joaquín Ballester núm. 17 de València, que es destinaran a lloguer assequible.

Durant la visita a les obres, el secretari autonòmic de Vivenda, Sebastián Fernández, ha destacat que este edifici “serà un model experimental de sostenibilitat ambiental, social i econòmica”.

Segons ha explicat, en matèria ambiental “esta construcció té un disseny bioclimàtic i resilient, incorpora sistemes constructius de bioconstrucció, materials de proximitat i sistemes d’ocupació eficient d’aigua i energia”. Així mateix, disposarà d’espais comuns que posaran en pràctica un nou model de convivència dels residents de l’edifici.

“Veiem de manera clara que el Pla Viu ja és una realitat, amb més de 4.000 vivendes de protecció pública activades en poc més de dos anys, la qual cosa demostra que esta és la legislatura de la vivenda, en la qual estem complint el compromís d’ampliar el parc públic amb cases sostenibles i assequibles”, ha sostingut Fernández. Així mateix, ha recordat que “esta mateixa setmana hem licitat més de 300 noves vivendes en el barri de la Torre (València) i hem incorporat noves parcel·les a Benicarló, Vinaròs i Benijófar per al desenrotllament de futures promocions”.

El secretari autonòmic ha explicat que “amb actuacions com esta continuem impulsant la promoció directa perquè la vivenda protegida arribe a tots els municipis de la Comunitat Valenciana i es convertisca en un baló d’oxigen per als més vulnerables”.

**Construcció amb garanties**

Fernández ha explicat que la Generalitat “ha aconseguit arrancar amb garanties la construcció d’estes vivendes” que, després de l’adjudicació del projecte en març de 2024, van haver d’interrompre les obres al cap de poques setmanes d’iniciar-se a causa de l’aparició de fonamentacions confrontants que envaïen entre 26 i 50 cm la parcel·la que s’ha d’edificar, la qual cosa fa que siguen inviables les propostes d’execució de murs, pantalles i fonamentacions previstes. Així mateix, també afectava el nombre i distribució de les places d’aparcament mínimes exigides.

Després de dur a terme les modificacions necessàries al projecte i gestionar la situació amb les propietats confrontants, ara es reprenen els treballs que permetran fer una realitat estes noves vivendes.

Sebastián Fernández ha assegurat que, mitjançant esta actuació, “continuem amb el nostre compromís d’augmentar el parc públic de vivenda amb lloguers assequibles, mitjançant vivendes segures, resilients, capaces d’adaptar-se a futures necessitats i incorporant espais comuns i de convivència”.

**Edifici pilot**

L’Entitat Valenciana de Vivenda i Sòl (EVHA) va adjudicar les obres de construcció d’este edifici pilot per un import de 3.546.910 euros. Una actuació que és finançada pels fons europeus Next Generation.

L’empresa adjudicatària haurà de desenrotllar la proposta guanyadora del concurs d’avantprojectes amb participació de jurat organitzat per la Generalitat, a través de l’EVHA.

El projecte suposa la construcció d’un edifici pilot de nova planta, compost de set altures amb dos façanes i disposarà de plaques solars. Es destinarà a ús residencial plurifamiliar i està integrat per dos soterranis amb deu places d’automòbil (tres de les quals són adaptades) i onze trasters (tres dels quals adaptats), mentres que de les plantes primera a la sèptima hi haurà tres vivendes per planta (tres adaptades en la primera planta).

En la planta baixa de l’edifici se situen cinc sales comunitàries amb particions mòbils, dos de lavabos adaptats, dos habitacions d’escombraries i 18 places d’aparcament de bicicletes. La coberta de l’edifici serà també un espai de convivència per al veïnat i en esta s’instal·larà una pèrgola per a protecció.

Fecha: 31/10/2025